السلطان سليم الاول (تركى: Selim I Yavuz، الشجاع) (اتولد: يوم 10 اكتوبر 1465 – مات: يوم 22 سبتمبر،1520) كان سلطان الامبراطوريه العثمانيه بين 1512 - 1520، فى عهده احتل العثمانيين بلاد الشام و الحجاز و مصر و ضموها لامبرطوريتهم. و كان اول سلطان عثمانى إدا نفسه لقب الخليفه . وصل سليم الاول لعرش السلطنه سنة 1512 بعد صراعات مع اخوه و مع ابوه بايزيد التانى و اللى نجح فيها انه يقضى على كل المنافسين المحتلمين ليه على العرش و ماخلاش غير ابنه و ولى عهده سليمان. بعد ما ثبت رجليه فى الحكم اتجه سليم الاول ناحية الشرق تجاه الامبراطوريه الصفويه الجديده بزعامة اسماعيل الاول اللى كان بيشكل تهديد عسكرى و سياسى و عقائدى شيعى على العثمانيين بمذهبهم السنى. ابتدا سليم الاول حملاته بالقضاء على ثورة القيزيلباش فى الاناضول (قبايل توركمانيه مذهبها شيعى و مواليه للصفويين) و شن بعديها حمله ضخمه على اسماعيل الاول و هزمه فيها هزيمه كبيره اتعرفت باسم معركة تشالديران على الضفه الشرقيه بتاعة نهر الفرات يوم 23 اغسطس سنة 1514.بعد ما خلص سليم من تهديد الصفويين دور وشه ناحية الاكراد و القبايل التوركمانيه فى منطقة الاناضول و اخضعهم هما كمان للامبراطوريه العثمانيه.